

**Nové modely a rekordný rast definujú ďalší úspešný rok značky Kia v Európe**

* **Kia úspešne vstupuje do nových oblastí podnikania so zameraním na mobilitu**
* **Technologické partnerstvá pomáhajú zvyšovať kredit značky z hľadiska udržateľnosti**
* **Značka láme nové predajné rekordy: trhový podiel dosiahol v novembri 2022 úroveň 5 %**
* **Nové produkty uvádzané na trh kladú dôraz na elektrifikovaný pohon: úplne nové Niro EV, vlajkový model EV6 GT, nový XCeed a úplne nový Sportage Plug-in Hybrid**
* **Kia získala medzinárodné uznanie a mnohé ocenenia za svoju najnovšiu ponuku elektrifikovaných modelov**

Na pozadí búrlivej ekonomickej situácie a poklesu predaja nových vozidiel v celej Európe dosiahla Kia v roku 2022 nové rekordy v počte prihlásených vozidiel aj z hľadiska trhového podielu. Hnacou silou jej pokroku sú predovšetkým nové elektrifikované modely, ktoré uviedla na trh – v rámci svojej stratégie stať sa vedúcou svetovou značkou udržateľnej mobility.

Za prvých 11 mesiacov roka 2022 predala Kia 509 193 vozidiel, čo predstavuje nárast o 8,2 % oproti rovnakému obdobiu roka 2021. Prekonala tak výsledky celkového trhu s osobnými vozidlami, ktorý za rovnaké obdobie zaznamenal 5,8 % pokles v celej EÚ, EZVO aj v Spojenom kráľovstve. Tento pôsobivý výsledok znamená, že s trhovým podielom 5 % docielila Kia významný pokrok od mimoriadne úspešného roka 2021,v ktorom si na európskom trhu zaistila 4,3 % podiel, čo už samo osebe znamenalo zlepšenie oproti 3,5 %, ktoré dosiahla v roku 2020.

Na Slovensku za prvých 11 mesiacov roka 2022 Kia zaznamenala predaj 8 271 kusov vozidiel, čo z nej robí tretiu najpredávanejšiu značku s trhovým podielom 11,4%. Model slovenskej produkcie z Tepličky nad Váhom, model Kia Sportage je najpredávanejším modelom v segmente SUV-C s počtom 2 637 predaných kusov.

***2022: prehľad roka***

**Modernizácia výroby v Európe**

V priebehu roka 2022 zmodernizovala Kia svoje výrobné a dodávateľské prevádzky, aby lepšie odolávali rušivým globálnym vplyvom a spĺňali ekologické záväzky spoločnosti. Dokončila napríklad generálnu opravu svojej výrobnej linky v Žiline, kde sa zaviedli efektívnejšie a udržateľnejšie výrobné postupy. Najvýznamnejšou zmenou bolo zavedenie 40 robotov v lakovni a montážnej hale. Závod na svoju prevádzku používa 100 % obnoviteľnú energiu, pričom teplo a vodu z lakovne recykluje a opätovne využíva.

**Nový dôraz na obnoviteľné zdroje a druhotné využitie batérií**

Služba Kia Charge už dnes poskytuje vodičom prístup k jednej z najväčších verejných nabíjacích sietí na svete, ktorá zahŕňa 448 829 nabíjacích staníc v 28 európskych krajinách. Prostredníctvom jedinej platformy majú používatelia prístup k nabíjacím staniciam všetkých hlavných prevádzkovateľov, čo im uľahčuje a spríjemňuje používanie. V snahe zvýšiť kredit tejto siete z pohľadu udržateľnosti nadviazala Kia vo februári nové partnerstvo so spoločnosťou Digital Charging Solutions (DCS), vďaka čomu môžu zákazníci služby Kia Charge jazdiť na bezemisných vozidlách s vedomím, že energia, ktorú spotrebujú pri každom nabití, sa vracia do elektrickej siete v podobe „zelenej“ elektriny z európskych elektrární vyrábajúcich obnoviteľnú energiu.

Spoločnosť Kia kladie dôraz na ekologický vplyv svojich elektrifikovaných riešení mobility počas celej ich životnosti. V tejto súvislosti potvrdila v septembri plány na opätovné využitie batérií z elektrických vozidiel (EV) v systémoch uchovávania energie na báze „druhotného“ využitia batérií. Tento plán je výsledkom nového partnerstva so startupom nemeckej železničnej spoločnosti Deutsche Bahn, firmou encore, ktorá využíva batérie elektromobilov na budovanie a distribúciu systémov uchovávania energie na báze druhotného využitia batérií. Obe spoločnosti odhalili v priestoroch kampusu EUREF v Berlíne prototyp batériového úložného zariadenia, vytvoreného výlučne z opätovne použitých batériových modulov z elektromobilov Kia Soul EV.

**Nové elektrifikované modely a nový vrcholný produkt**

Elektrifikáciou svojej produktovej ponuky Kia naďalej stimuluje predaj značky v Európe. Medzi najvýznamnejšie modely Kia uvedené na trh v roku 2022 patrí úplne nové Niro, ktoré prezentuje šírku najnovšieho portfólia pokročilých elektrifikovaných pohonných sústav od spoločnosti Kia: hybridný elektrický, plug-in hybridný a plne elektrický pohon. Nový model spája inovačné technológie s mimoriadnym používateľským komfortom a prináša jednoduchú voľbu pre každého, kto je odhodlaný vykročiť cestou udržateľnejšej mobility.

Ďalšou novinkou roka 2022 bol Sportage Plug-in Hybrid, nekompromisné elektrifikované SUV, ktoré skombinovalo štedrú čisto elektrickú mobilitu a úžasne nízku spotrebu paliva s dobre známou praktickosťou a komfortom, ktoré sa ukrývajú pod označením Sportage. Modelový rad Sportage piatej generácie, ktorý sa predstavil v roku 2021, rozšíril nový plug-in hybridný variant s dojazdom až 78 km v meste.

Bezemisný, čistý elektromobil EV6 GT nahradí tento rok Stinger na pozícii vrcholného modelu značky Kia. Nový model je postavený na globálnej modulárnej platforme Kia pre elektromobily (E-GMP) a vďaka elektrickému pohonu s dvomi elektromotormi, ktorý produkuje výkon 585 k (430 kW) a krútiaci moment 740 Nm, ide o historicky najvýkonnejšie sériovo vyrábané vozidlo značky Kia. Zároveň si od modelu Stinger prevezme titul najrýchlejšie akcelerujúceho vozidla Kia – z 0 na 100 km/h vystrelí už za 3,5 sekundy. Podvozok zvláda zvýšený výkon vďaka starostlivému vyladeniu, je však aj veľmi praktickým riešením pre každodennú mobilitu – ponúka totiž dojazd 424 km (v kombinovanom cykle WLTP) a technológiu 800 V nabíjania, s ktorou sa vozidlo nabije z 10 % na 80 % už za 18 minút.

Nový kompaktný crossover Kia XCeed sa v roku 2022 predstavil s výrazným dizajnom exteriéru, vylepšeným interiérom a po prvýkrát aj so športovou výbavou GT-line. Predošlý XCeed bol najpredávanejším zástupcom širšej rodiny modelov Ceed, so 40 % podielom na predaji a celkovým objemom výroby cez 120 000 vozidiel. Pre nový model je v ponuke rad vysokoúsporných elektrifikovaných pohonných sústav vrátane mild-hybridného či plug-in hybridného pohonu. Druhý menovaný poskytuje v čisto elektrickom režime dojazd až 60 km.

Kia bude v roku 2023 ďalej rozširovať ponuku elektrifikovaných modelov v súlade so svojím plánom uviesť do roku 2027 na trh 14 plne elektrických vozidiel, čo zahŕňa aj nový rad malých a stredne veľkých elektromobilov počnúc rokom 2025. Spoločnosť plánuje do roku 2030 predať 4 milióny vozidiel ročne, z čoho 1,2 milióna budú vozidlá BEV.

**Nové spôsoby, ako získať prístup k vozidlu Kia**

V tomto roku skúmala Kia nové spôsoby, ako riešiť rastúci dopyt po riešeniach mobility, ktoré sa neviažu na vlastníctvo vozidla. V snahe preklenúť medzeru medzi krátkodobým zdieľaním vozidiel a dlhodobým prenájmom spustila novú službu predplatenia vozidiel Kia Flex, ktorá ponúka najjednoduchší a najpohodlnejší prístup k vozidlám Kia. Zákazník má na výber tri všestranné mesačné platobné schémy na obdobie 6, 12 alebo 18 mesiacov, pričom jedna zvyčajná mesačná platba zahŕňa vozidlo, komplexné poistenie, daň z motorových vozidiel, údržbu a celoročné alebo zimné pneumatiky.

Na Slovensku sa uvažuje so spustením tejto služby koncom roka 2024.

**Viac ocenení pre značku Kia a jej najnovšie elektrifikované produkty**

Prevratný elektrický crossover Kia EV6 získal v roku 2022 množstvo prestížnych medzinárodných ocenení. Rok sa začal ziskom titulu „Auto roka“ v súťaži What Car? Awards 2022, po ktorom nasledovalo víťazstvo v príslušnej kategórii ocenenia Trophée de L’argus a vyznamenanie „Najlepší z najlepších“ v súťaži Red Dot Design za priekopnícky a progresívny dizajn. Okrem toho si vybojoval aj titul Auto roka v Írsku a Rumunsku, ako aj víťazstvo v kategórii „prémiových vozidiel“ ankety Nemecké auto roka.

Skutočná čerešnička na torte prišla vo februári, keď model EV6 obsadil najvyššiu priečku rebríčka v prestížnej ankete Auto roka 2022 (COTY), kde ho podporila 59-členná porota zložená z vysoko uznávaných motoristických novinárov z 22 európskych krajín. Tento výsledok by sa mohol zopakovať aj v roku 2023, keďže Kia sa znova dostala do záverečnej fázy súťaže COTY (ako prvá kórejská značka, ktorá to dokázala v po sebe nasledujúcich rokoch), pričom tentoraz sa do užšieho výberu prebojoval úplne nový kompaktný crossover Niro. Víťaza vyhlásia 13. januára počas slávnostného udeľovania cien na Autosalóne v Bruseli.

EV6 nebol jediný model, ktorí si porotcovia odborných súťaží tento rok vybrali. Nová Kia Sportage vyhrala svoju kategóriu v ankete Svetové ženské auto roka (WWCOTY) a – počas jedného pamätného decembrového víkendu – získala titul „Auto roka ABC 2023“ v Španielsku aj titul „Grécke auto roka“. Popritom zvíťazila úplne nová Kia Niro EV v prestížnej nemeckej súťaži Zlatý volant, ktorá je všeobecne vnímaná ako najdôležitejšie automobilové ocenenie v Nemecku.

Jeden z posledných prírastkov v tomto roku si Kia pridala do svojej zbierky trofejí zásluhou súťaže TopGear.com Awards, v ktorej spoločnosť Kia vyhlásili za „Výrobcu roka“. Cenu z tejto súťaže si Kia odniesla už druhý rok po sebe; v roku 2021 zvíťazil novo uvedený model EV6 v kategórii „Crossover roka“.

*„Keď sme zmenili imidž značky a uviedli na trh oceňované elektrifikované modely, mnohí ľudia začali po prvýkrát uvažovať o značke Kia, čo prinieslo ďalší rekordný rok z hľadiska predaja a trhového podielu,“* uviedol Jason Jeong, prezident spoločnosti Kia Europe. *„Hoci stále čelíme náročným podmienkam na trhu, vytvorili sme pevný základ pre to, aby Kia mohla naplniť svoj cieľ a stať sa vedúcou svetovou značkou udržateľnej mobility.“*

– Koniec –